La directora general de Joventut, Marta Vilalta, visita l'Alberg de Deltebre i el Camp de Treball Internacional "Uneix-te a Campredó"
La Direcció General de Joventut (DGJ) ja ha registrat fins a dia d'avui, un total de 174 activitats de lleure i esportives a les comarques de les Terres de l'Ebre, que han estat notificades per les entitats organitzadores, i es preveu que es puguin superar les 200 activitats al llarg de l'estiu, amb una participació de més de 7.000 joves i infants, entre participants i responsables.
La majoria de les activitats són Casals de Vacances (més de 100 activitats notificades).
Pel que fa al lloc de realització, el Montsià és, fins a data d'avui, la comarca amb més participants inscrits (més de 3.000), seguida del Baix Ebre (2.300).
Les entitats organitzadores tenen de termini fins a set dies abans de l'inici de l'activitat per a notificar-la electrònicament a la DGJ, de manera que les xifres encara creixeran les properes setmanes.
Aquestes són dades que han explicat la directora general de Joventut, Marta Vilalta, i el director de l'Agència Catalana de la Joventut (ACJ), Cesc Poch, durant la seva visita a les activitats d'estiu que s'estan duent a terme a les Terres de l'Ebre.
Els han acompanyat la directora territorial de Treball, Afers Socials i Famílies, Rosanna Fatsini, i la coordinadora territorial de Joventut, Norma Pujol.
En concret, la directora general de Joventut ha visitat el Camp de treball d'Intercanvi Internacional, organitzat per l'entitat Obre't Ebre i l'EMD Campredó (Tortosa), on treballen en una intervenció arqueològica a la Casa del Prat.
Amb l'ajuda d'un arqueòleg, tots els materials són catalogats i fotografiats per tal de promoure l'antiga torre medieval com a atractiu turístic.
La vida cultural i associativa del municipi enriqueix l'experiència d'aquests joves d'arreu del món que han vingut a conèixer també el territori.
Vilalta ha fet entrega dels diplomes que acrediten i reconeixen la feina que hi duen a terme els joves i ha posat en valor l' aposta del Govern per aquest tipus d'activitats que es basen en el compromís, voluntariat i la feina del jovent participant per transformar la realitat i millorar l'entorn.
En el cas concret de Campredó ha posat en valor l'aposta per fer un camp internacional i el que suposa d'atracció i difusió del territori a gent d'arreu del món.
El Camp de treball de Campredó va començar el 24 de juny i acaba aquest diumenge 8 de juliol i hi han participat 11 joves de diferents països.
A banda d'aquest, les Terres de l'Ebre compten amb tres camps de treball més, el de l'Hospital dels Pobres i la Bassa de les Forques a La Fatarella, amb 24 joves catalans; el de Cuidem l'Entorn a Riba-roja d'Ebre, amb 10 joves de diferents comunitats autònomes; i el Camp de treball de la Lleva del Biberó, de Pinell de Brai amb 24 joves d'arreu de Catalunya.
Els albergs de Deltebre i Móra la Nova acullen les colònies de l' Estiu és Teu
La directora general també ha conegut de primera mà les activitats d'anglès i multiesportives que es fan de les colònies de l'" Estiu és Teu", organitzades per l'Agència Catalana de la Joventut i que s'estan duent a terme l'Alberg de Deltebre (Baix Ebre).
Es tracta de 8 torns de joves entre 8 i 16 anys que passaran uns dies al Delta amb activitats combinades d'anglès i multiesportives (Acroesport, activitats de platja, activitats de lleure, bicicleta de muntanya (BTT), busseig lliure, caiac, circuit de cordes, escalada, gimcana, orientació i tir amb arc).
A les Terres de l'Ebre, en el marc de l'" Estiu és Teu ", també es duen a terme activitats d'handbol i multiesportives a l'Alberg de Móra la Nova (Ribera d'Ebre).
Així, entre els dos albergs es compta amb una participació de 485 infants i joves a les comarques ebrenques.
El programa de l'" Estiu és Teu " és una proposta de l'Agència Catalana de la Joventut del Departament de Treball, Afers Socials i Famílies, que s'adreça als nois i noies de 5 a 16 anys amb l'objectiu que es diverteixin, tot aprenent, durant les vacances d'estiu als albergs de la Xarxa Nacional d'Albergs Social de Catalunya (Xanascat).
A les Terres de l'Ebre es duen a terme 4 camps de treball a Campredó, La Fatarella, El Pinell de Brai i Riba-roja d'Ebre